Sporočilo za javnost

18. december 2017

**V ŽIVALSKEM VRTU LJUBLJANA ŽE PETIČ ''NAJBOLJ ŽIVE JASLICE'', Z baritonistOM MATJAŽEM ROBAVSOM**

**Živalski vrt Ljubljana ponovno vabi na že tradicionalni glasbeno-scenski dogodek Božična zgodba in najbolj žive jaslice v Sloveniji. V glavnih vlogah se ponovno predstavljajo živali in sodelavci ZOO Ljubljana. Božične pesmi bo letos pel mladinski pevski zbor AMEN. Kot solist pa bo nastopil baritonist Matjaž Robavs. Obiskovalci lahko vstopnice kupijo v predprodaji ali pa na dan dogodka na blagajni ZOO Ljubljana. Pred ogledom predstave vam podarimo brezplačen ogled živalskega vrta, po predstavi pa boste lahko čisto od blizu spoznali nastopajoče ovce, oslico in kamele!**

**Najbolj žive jaslice**

Posebnost »najbolj živih jaslic« v ZOO Ljubljana so seveda žive živali, ki nastopajo v Božični zgodbi. Prve med njimi so letos kar 4 kamele, saj se je naša čreda povečala za malo Gobi, ki se je skotila konec marca in ob mami Salimi, očetu Karlu ter polbratu Hasanu z veseljem nastopa tako, da sledi mami.

Otroci s starši in ostalimi obiskovalci se lahko po prireditvi pridružijo nastopajočim in se pomešajo med ognjišča, pastirje in ovce ter v hlevčku obiščejo sveto družino. Velikanski vol Tar, ki med vso predstavo mirno žveči seno, pa je od blizu videti še mogočnejši.

Polurna prireditev poteka na slovenski kmetiji pred idilično kmečko bajto in 300 let staro kaščo, v najdaljših nočeh starega leta. Božična zgodba je predstavljena z igranimi prizori z liki, ki jih uprizorijo zaposleni v živalskem vrtu skupaj z živalmi, ki nastopajo v tej zgodbi. Za izjemno doživetje je dodatno poskrbljeno s posebnimi svetlobnimi efekti.

**Priprave na Božično zgodbo**

Vol Tar, istrska oslica Drobtinica ter kamele Karlo, Salima z mladičko Gobi in Hasan, so skupaj s pritlikavimi ovcami del Božične zgodbe v ZOO Ljubljana. Na dogajanje jih vnaprej pripravljamo, zato radi ''nastopajo'' skupaj s svojimi oskrbniki. Za dobrobit živali je pomembno, da lahko pokažejo svoja naravna vedenja ter so fizično in psihično stalno dejavne. To v ZOO Ljubljana vse leto spodbujamo s treningom. Živali vodimo skozi proces učenja postopoma, po majhnih korakih in jih nagradimo za vsako zaželeno vedenje. Takšen način treninga se imenuje trening s pozitivno spodbudo. Zanj je ključnega pomena odnos do živali, ki temelji na medsebojnem zaupanju ter spoštovanju med oskrbnikom in živaljo.

Priprave potekajo skozi vse leto, intenzivno pa zadnja dva meseca. Živali je potrebno postopoma seznaniti z vsemi najmanjšimi podrobnostmi, ki so del predstave: s pisanimi pokrivali, s kostumi oskrbnikov, ki se močno razlikujejo od njihove vsakodnevne uniforme, s temo, prizoriščem, glasbo in osvetlitvijo, z dimom in celo z aplavzom. V Božični zgodbi sodelujemo prav vsi zaposleni. Nekateri smo neprepoznavni v vlogi kraljev, pastirjev, pisarja, gostilničarke, Heroda, Jožefa in Marije, drugi pa pogosto nevidni v ozadju, a nepogrešljivi, da lahko prireditev gladko teče.

**Nastopajoči in organizacija:**

Glasbeni gost je letos, baritonist Matjaž Robavs, božične pesmi prepeva mladinski pevski zbor AMEN, v različnih vlogah nastopajo zaposleni v ZOO Ljubljana in seveda žive živali: kamele Salima z leto dni staro Gobi, Karlo in Hasan, oslica Drobtinica, vol Tar ter mini ovce.

Idejni vodja in organizator dogodka je veterinar ZOO Ljubljana Marjan Kastelic. Glasbeno scenski dogodek je nastal pod vodstvom režiserja Lojzeta Stražarja. Kostume je oblikovala prof. Alenka Bartl, organizator kostumske opreme je Nada Slatnar, oblikovalec maske Sašo Vene, za razsvetljavo je poskrbelo podjetje Soundlight. Dogodek interpretira dramski igralec Jože Vunšek.

**Božično novoletno vzdušje bo dodatno zablestelo v soju lučk in bakel, ogreti in posladkati se bo mogoče ob stojnicah s toplimi napitki in prazničnimi prigrizki.**

**Predstave bodo potekale od ponedeljka 25. decembra pa vse do petka 29. decembra 2017 ob 17.00 uri.**

**Naši najbolj zvesti obiskovalci**

**Za imetnike letnih in polletnih vstopnic ZOO Ljubljana 2017/2018** smo ob koncu leta pripravili posebno ugodnost - Božično zgodbo si bodo lahko ogledalibrezplačno v katerem koli terminu.

**Za novinarje**

Novinarji ste prijazno vabljeni na predstavitev vaje, ki bo potekala v torek, 19. decembra 2017 ob 13.00 uri. Ob tej priložnosti se boste lahko pogovorili z nastopajočimi in posneli priprave v živo. Za vse, ki se predstavitvene vaje ne boste mogli udeležiti, bodo fotografije in posnetki prejšnjih predstav na voljo na naši spletni strani v kotičku za medije, od torka dalje.

Konec sporočila

Priloge:

1. Fotografije:

Utrinki iz Božične zgodbe v ZOO Ljubljana leta 2016

Kontaktne osebe za izjave:

Zdenka Ban Fischinger, direktorica

M: 051 317 627

E: zdenka.fischinger@zoo.si

Barbara Mihelič, strokovni vodja

M: 051 441 123

E: [barbara.mihelic@zoo.si](mailto:barbara.mihelic@zoo.si)

Marjan Kastelic, veterinar in idejni vodja Božične zgodbe

M: 041 653 138

E: [marjan.kastelic@zoo.si](mailto:marjan.kastelic@zoo.si)